b'\n_START_ARTICLE_\nGirar bol\xc3\xadgrafs\n_START_PARAGRAPH_\nEl pen spinning (girar bol\xc3\xadgrafs) \xc3\xa9s una habilitat que consisteix a fer una s\xc3\xa8rie de moviments amb els dits, fent passar entre ells un bol\xc3\xadgraf o un llapis a una velocitat molt elevada._NEWLINE_Malgrat sovint es considera una forma d\'entreteniment (en un ambient escolar o d\'oficina), de tant en tant se celebren competicions i trobades multinacionals. \xc3\x89s una forma de malabarisme de contacte, considerat per alguns com un esport._NEWLINE_El pen spinning \xc3\xa9s anomenat tamb\xc3\xa9 "pen mawashi", o d\'una manera m\xc3\xa9s despectiva, "r\xc5\x8dnin mawashi" (spinning dels estudiants) al Jap\xc3\xb3, on el passatemps ha estat popular des dels anys 70. All\xc3\xa0, l\'Associaci\xc3\xb3 Japonesa de Pen Spinning s\'esfor\xc3\xa7a actualment per promoure aquesta ambiciosa forma d\'art. Malgrat els seus or\xc3\xadgens no s\xc3\xb3n gaire clars, el pen spinning ha guanyat popularitat r\xc3\xa0pidament a trav\xc3\xa9s dels v\xc3\xaddeos penjats a internet i dels f\xc3\xb2rums._NEWLINE_Segons Masaki Tsukada, representant dels pen spinners japonesos, hi ha moviments al voltant de l\'habilitat tant a Corea del Sud com als Estats Units.\n_START_SECTION_\nEspais entre dits, Notaci\xc3\xb3 i Descomposicions\n_START_PARAGRAPH_\nEls "Spinners" (Giradors de bolis) fan servir diversos sistemes, s\xc3\xadmbols i abreviacions, aix\xc3\xad com formes escur\xc3\xa7ades, per ajudar-los a expressar les diferents maneres de les quals es pot fer girar el boli.\n_START_SECTION_\nSistema d\'Espais entre Dits\n_START_PARAGRAPH_\nEls pen spinners han adoptat un conveni de n\xc3\xbameros i lletres per referir-se als dits, i als espais entre ells ("Finger Slots"). Els dits es numeren seq\xc3\xbcencialment des de l\'1 (l\'\xc3\xadndex), fins al 4 dit petit. El polze es designa amb la lletra T. Els espais entre dits es representen combinant qualssevol dos dels anteriors. Per exemple, l\'espai entre el dit del mig i l\'anular s\'anomenaria 23. Un boli sostingut entre l\'\xc3\xadndex i el dit petit es trobaria a l\'espai 14. Sovint l\'espai entre el polze i l\'\xc3\xadndex, prop del palmell de la m\xc3\xa0 s\'anomena TF (ThumbFlap), mentre que l\'espai entre les puntes de l\'\xc3\xadndex i el polze s\'anomena T1. La palma de la m\xc3\xa0 de vegades s\'escriu P.\n_START_SECTION_\nDescomposicions\n_START_PARAGRAPH_\nLes descomposicions (Breakdowns) s\xc3\xb3n anotacions dels h\xc3\xadbrids (una barreja d\'uns quants trucs "interromputs") i dels combos (combinacions d\'h\xc3\xadbrids i/o altres trucs), que es fan servir per definir com es realitzen. Les descomposicions m\xc3\xa9s simples nom\xc3\xa9s tenen un signe ">" entre els trucs, per mostrar com estan connectats. Les m\xc3\xa9s formals fan servir altres s\xc3\xadmbols per ensenyar diferents aspectes de les connexions entre trucs, com per exemple el moment en qu\xc3\xa8 s\'ha d\'interrompre un truc per comen\xc3\xa7ar el seg\xc3\xbcent. Cap dels formats es fa servir sempre, i sovint els formats deriven de com els han escrit els spinners en algun moment.\n_START_SECTION_\nTrucs Fonamentals\n_START_PARAGRAPH_\nAl Pen Spinning hi ha 4 trucs b\xc3\xa0sics que s\'acostumen a aprendre primer. S\xc3\xb3n els seg\xc3\xbcents:\n_START_SECTION_\nThumbAround\n_START_PARAGRAPH_\nEl ThumbAround Normal (conegut anteriorment com a "360\xc2\xb0 Normal") consisteix a emp\xc3\xa8nyer el boli fent servir qualsevol dit excepte el polze (normalment el mitger), fent que faci una volta al voltant del polze, degut a l\'impuls donat, i atrapant-lo despr\xc3\xa9s entre el polze i un altre dit. Les variacions d\'aquest truc inclouen el ThumbAround Reverse (fent anar el boli en la direcci\xc3\xb3 contr\xc3\xa0ria: empenyent amb l\'\xc3\xadndex i recollint on comen\xc3\xa7aria el Normal), i el ThumbSpin (nom que se li d\xc3\xb3na al truc quan el boli realitza un gir m\xc3\xa9s llarg sobre el polze abans de ser atrapat, habitualment 1.5)\n_START_SECTION_\nPass/FingerPass\n_START_PARAGRAPH_\nEl Pass Normal tracta de realitzar un gir de 0.5 revolucions anant d\'un espai entre dits a un altre. Si el Pass es fa per la banda del palmell de la m\xc3\xa0, amb el palmell de costat, el bol\xc3\xadgraf baixa, mentre que si el fem per l\'altra banda de la m\xc3\xa0, puja. (Aix\xc3\xb2 respon al fet que en els dos casos el boli gira en el mateix sentit. Si volem dur a terme les altres dues possibilitats, es tractar\xc3\xa0 d\'un Pass Reverse). Una combinaci\xc3\xb3 de Pass que faci rodar el boli al voltant de tota m\xc3\xa0, comen\xc3\xa7ant i acabant a l\'espai 12, s\'anomena FingerPass. El FingerPass va sortir a la pel\xc2\xb7l\xc3\xadcula de James Bond GoldenEye, de Boris Grishenko, en una variaci\xc3\xb3 que utilitza nom\xc3\xa9s tres dits, en lloc dels quatre habituals.\n_START_SECTION_\nSonic\n_START_PARAGRAPH_\nLa idea rere el Sonic \xc3\xa9s moure el bol\xc3\xadgraf tan de pressa com sigui possible d\'un espai a un altre. Al Sonic Normal, el bol\xc3\xadgraf es troba en un dels espais en qu\xc3\xa8 el polze no interv\xc3\xa9, i se\'l fa girar (una revoluci\xc3\xb3) amb un moviment c\xc3\xb2nic cap a un altre espai que es trobi m\xc3\xa9s amunt, passant pel darrere dels dits que quedin enmig.\n_START_SECTION_\nCharge\n_START_PARAGRAPH_\nEl Charge Normal no tracta de fer passar el boli al voltant de cap dit o part del cos, sin\xc3\xb3 que \xc3\xa9s un truc que es realitza en un sol espai entre dits. B\xc3\xa0sicament consisteix a fer un gir c\xc3\xb2nic en un dels espais, habitualment de diverses revolucions seguides, malgrat en notaci\xc3\xb3 es considera una sola revoluci\xc3\xb3 com el nombre de voltes per defecte. Si el realitzem amb la m\xc3\xa0 dreta, el Charge Normal fa girar el boli en sentit horari; realitzat amb l\'esquerra anir\xc3\xa0 en antihorari (Amb les altres combinacions estar\xc3\xadem parlant d\'un Charge Reverse). Aquest truc \xc3\xa9s molt popular entre els percussionistes, que el fan utilitzant les baquetes en el lloc dels bol\xc3\xadgrafs.\n_START_SECTION_\nTrucs Avan\xc3\xa7ats\n_START_PARAGRAPH_\nA m\xc3\xa9s dels 4 trucs fonamentals, al llarg del temps se n\'han anat inventant de nous, habitualment per part de persones que els mostren a la comunitat afegint-los als seus combos. Pr\xc3\xa0cticament tots els trucs avan\xc3\xa7ats s\xc3\xb3n petites combinacions, anomenades h\xc3\xadbrids. Un h\xc3\xadbrid \xc3\xa9s un moviment del bol\xc3\xadgraf que pot consistir en un o m\xc3\xa9s trucs fonamentals (i.e. un Twisted Sonic Normal consisteix a fer un Charge 0.5, seguit d\'un Pass Reverse). Un h\xc3\xadbrid m\xc3\xa9s complex pot incloure a la vegada un h\xc3\xadbrid com una de les seves parts. A mesura que s\'han anat inventant m\xc3\xa9s h\xc3\xadbrids s\'ha anat deixant de posar-los nom. Aix\xc3\xb2 \xc3\xa9s perqu\xc3\xa8 en el moment de llegir la descomposici\xc3\xb3 dels combos (Breakdown) s\'ent\xc3\xa9n m\xc3\xa9s b\xc3\xa9 si es veu quins trucs formen cada h\xc3\xadbrid que si cada h\xc3\xadbrid nou est\xc3\xa0 batejat amb un nom nou.\n_START_SECTION_\nWiper/Infinity\n_START_PARAGRAPH_\nEl Wiper (De l\'angl\xc3\xa8s, "Eixugaparabrises") se sol classificar com un truc "\xc3\xbatil", ja que \xc3\xa9s un moviment b\xc3\xa0sic que no s\'utilitza prou com per ser considerat un truc fonamental. En un Wiper Normal el bol\xc3\xadgraf comen\xc3\xa7a agafat entre el polze i l\'\xc3\xadndex, prop de la punta, amb la m\xc3\xa0 recollida i la part llarga apuntant avall. Llavors amb un impuls es fa pivotar el bol\xc3\xadgraf cap amunt fins a la posici\xc3\xb3 d\'escriptura. Aquest truc habitualment es realitza en un h\xc3\xadbrid anomenat Infinity, que consisteix a fer un Wiper Reverse (de la posici\xc3\xb3 d\'escriptura cap avall), seguit d\'un Pass que porta el bol\xc3\xadgraf entre l\'\xc3\xadndex i el mitger, i llavors fent pivotar el bol\xc3\xadgraf cap avall per retornar a la posici\xc3\xb3 inicial. (En conjunt, la punta exterior del bol\xc3\xadgraf dibuixa a l\'aire un infinit, d\'aqu\xc3\xad el nom)._NEWLINE_La variaci\xc3\xb3 de l\'Infinity en qu\xc3\xa8 no es canvia el bol\xc3\xadgraf d\'espai entre dits s\'anomena Figure 8. Altres noms, com Double Infinity corresponen a altres combinacions del Wiper i el Pass.\n_START_SECTION_\nShadow\n_START_PARAGRAPH_\nEl Shadow (Ombra) \xc3\xa9s un truc que es realitza amb el palmell de la m\xc3\xa0 mirant avall. En un Shadow Normal el bol\xc3\xadgraf comen\xc3\xa7a en qualsevol espai entre dits (habitualment 12) i puja al dors de la m\xc3\xa0 despr\xc3\xa9s de mitja revoluci\xc3\xb3 de Charge. Llavors, el bol\xc3\xadgraf fa mitja revoluci\xc3\xb3 m\xc3\xa9s deixat anar, sobre el dors, i tot seguit es ca\xc3\xa7a de nou aixecant una mica un dels dits (habitualment l\'\xc3\xadndex, per retornar a 12). En el moment de ca\xc3\xa7ar-lo se\'l deixa fer mitja revoluci\xc3\xb3 extra de Charge, de manera que el truc consisteix en un total de 1.5 revolucions, que habitualment aniran seguides d\'algun altre truc. \xc3\x89s considerat un truc bastant dif\xc3\xadcil pels principiants._NEWLINE_En el cas invertit (Inverted Shadow), el truc es realitza amb el palmell mirant amunt, fent que el bol\xc3\xadgraf giri sobre aquest, fent que sigui m\xc3\xa9s dif\xc3\xadcil d\'aprendre que el normal.\n_START_SECTION_\nKorean BackAround\n_START_PARAGRAPH_\nEl Korean BackAround, abreviat Bak, \xc3\xa9s un truc popular en qu\xc3\xa8 el bol\xc3\xadgraf gira al voltant de qualsevol dit excepte el polze. \xc3\x89s b\xc3\xa0sicament un Fingerless FingerAround Reverse, amb l\'excepci\xc3\xb3 que se segueix una traject\xc3\xb2ria diagonal al llarg del gir. Un Bak fet al voltant de l\'\xc3\xadndex s\'anomenaria Index Bak._NEWLINE_Un petit combo bastant popular basat en aquest truc \xc3\xa9s el BakFall (Korean BackAround Fall).\n_START_SECTION_\nModificacions de bol\xc3\xadgrafs\n_START_PARAGRAPH_\nEls pen spinners acostumen a modificar els bol\xc3\xadgrafs (fer pen mods), per tal de millorar-los de cara a la realitzaci\xc3\xb3 de trucs. Un bol\xc3\xadgraf modificat acostuma a ser una tija feta d\'un o dos bol\xc3\xadgrafs, ajuntada amb altres peces extretes de bol\xc3\xadgrafs diferents (i.e. m\xc3\xa0necs de goma i puntes met\xc3\xa0l\xc2\xb7liques). Aquestes modificacions, a part d\'aportar una est\xc3\xa8tica m\xc3\xa9s original, habitualment el que busquen \xc3\xa9s afegir in\xc3\xa8rcia al bol\xc3\xadgraf per facilitar que mantinguin la rotaci\xc3\xb3 durant els trucs, aix\xc3\xad com evitar que rellisquin per les puntes quan es realitzen trucs que requereixen agafar-les. Els bol\xc3\xadgrafs i parts utilitzades per fer un pen mod poden ser qualssevol, per\xc3\xb2 hi ha certes combinacions que s\xc3\xb3n especialment populars entre els spinners, a les quals els seus creadors van posar nom. Alguns dels noms que s\'escolten sovint s\xc3\xb3n Comssa, RSVP MX, Waterfall, Dr. KT, i Buster CYL.'